ลุ้น SET บวกต่อ! รับแรงเก็งกำไรหุ้นอิงศก.ในประเทศฟื้น-งบบจ.ปี 64 ออกมาดี
ลุ้น SET เช้าบวกต่อ รับเศรษฐกิจในประเทศฟื้น และกลับมาเปิดประเทศ มีมาตรการกระตุ้นเศรษฐกิจออกมา และผลประกอบการบริษัทจดทะเบียนส่วนใหญ่ออกมาดี หนุนแรงซื้อกลับ
3 ก.พ. 2565

นายชัยพร น้อมพิทักษ์เจริญ รองกรรมการผู้จัดการสายงานค้าหลักทรัพย์บุคคล บล.บัวหลวง กล่าวว่า แนวโน้มตลาดหุ้นไทยวันนี้คาดว่าจะแกว่งตัวขึ้นได้ แต่อาจแกว่งตัวไซด์เวย์ โดยยังมีแรงหนุนของการฟื้นตัวของเศรษฐกิจในประเทศที่เริ่มมีแนวโน้มการฟื้นตัวขึ้น หลังจากคลายมาตรการควบคุมการแพร่ระบาดโควิด-19 และกลับมาเปิดประเทศรับนักท่องเที่ยวอีกครั้ง และมาตรการกระตุ้นเศรษฐกิจ รวมถึงการทยอยประกาศผลประกอบการบริษัทจดทะเบียนที่ส่วนใหญ่ออกมาดี ช่วยหนุนต่อตลาดหุ้นไทย และแรงซื้อกลับเข้ามา
ขณะที่การประชุมโอเปกมีมติการเพิ่มกำลังการผลิตตามแผนซึ่งไม่ได้เซอร์ไพร์สตลาด และราคาน้ำมันยังยืนอยู่ในระดับสูง ด้านตลาดหุ้นเอเชียเช้านี้เปิดมาบวกและลบสลับกัน
โดยให้แนวต้าน 1,670 จุด แนวรับ 1,650 จุด